החדשות - זמן קסם: האם המשיח יגיע ביום רביעי?
זמן קסם: האם המשיח יגיע ביום רביעי?
בבוקר של ערב פסח, ממש עם הזריחה, יהיו השמש וכדור הארץ במקום המדויק בו היו, לפי האמונה, בבריאת העולם. האירוע הנדיר קורה אחת ל-28 שנים, וזו הפעם השלישית בלבד מאז בריאת העולם (!) שהוא מתרחש בערב פסח. וגם - זהו זמן מצוין להבעת משאלות
דניאל נחמיה | החדשות | פורסם 05/04/09 23:14 | עודכן 05/04/09 23:14
היכונו לברכת החמה | צילום: דניאל נחמיה, נתנאל כהן
מצפים למשיח: בבוקר יום רביעי יתייחדו יהודים מכל רחבי העולם ל"ברכת החמה", שנאמרת אחת ל-28 שנים, לפי מחזור החמה. בתאריך י"ד בניסן בשעות הבוקר, ערב פסח, 8 באפריל, נהייה עדים לאירוע שהוא "זמן קסם" של ממש: בשעת זריחת החמה, השמש וכדור הארץ יהיו בדיוק באותו המקום בו היו בזמן בריאת העולם.
השמש אמורה לחזור לפי האמונה לנקודת המוצא שלה, הנקודה ביקום בה היא נוצרה בימי בראשית. על פי התנ"ך, זהו היום הרביעי של הבריאה - יום בריאת המאורות, זמן ההתחדשות של השמש. על פי האמונה, זו שעה של התחדשות אוניברסאלית. וגם, כמובן, זמן מצוין לבקשת משאלות.
האיזכור הראשון לברכת החמה נכתב בתלמוד, שנקרא גם גמרא ונערך בין המאה ה-3 למאה ה-5 לספירה, במסכת ברכות דף נ"ט. "הרואה חמה בתקופתה אומר ברוך... עושה מעשה בראשית. ומתי מתרחש אירוע זה? אמר אביי, כל 28 שנה".
עדיף לומר את הברכה בציבור
ברכת החמה נאמרת תמיד במהלך חודש ניסן, אבל הפעם הברכה נאמרת בערב פסח. זו הפעם השלישית בלבד מאז בריאת העולם, שהברכה נאמרת בערב חג החירות. הפעמים הקודמות היו בזמן יציאת מצרים, עליה נדבר נספר ונשיר השבוע. הפעם השנייה הייתה בזמן נס חג פורים - שתי נקודות ציון לחירות וגאולת עם ישראל.
עדיף לומר את הברכה בשעת זריחת החמה - 06:23, אך ניתן לומר אותה גם עד שלוש שעות מהזריחה - בשעה 9:30. המאחרים יוכלו לומר אותה אפילו עד חצות היום - 12:41. והנה נוסח הברכה: "ברוך אתה אד-ני, אל-והינו מלך העולם, עושה מעשה בראשית. ברוך אתה אד-ני, אל-והינו מלך העולם, שהחיינו וקיימנו והגיענו לזמן הזה". ישנם פסוקים נלווים, המותאמים לפי העדה הספרדית והאשכנזית.
את הברכה עדיף לומר בציבור, במיוחד בגלל שהשנה היא שנת הקהל, השנה שלאחר שנת השמיטה המתרחשת אחת ל-7 שנים. מטרת שנת הקהל היא ליצור התקהלות של העם למטרות קדושה, קריאה ולימוד תורה. למרות זאת, אין שום בעיה לומר אותה גם לבד בבית, במשרד, בטבע או בכל מקום שחפץ ליבכם.
אגד תרמה מאות אוטובוסים לצורך האירוע
יהודים מהודו ועד כוש, מוושינגטון ועד מוסקבה כבר החלו להתכונן לאירוע. המעמד הגדול ביותר ייערך בירושלים, בכותל המערבי, בשעה 06:30 בבוקר לאחר תפילת שחרית שתחל בשעה 05:50. חברת אגד העמידה לרשות האירוע מאות אוטובוסים. כמו כן יתקיימו ברחבי הארץ והעולם בבתי הכנסת ובבתי חב"ד השונים מעמדי הברכה. לאירועים צפויים להגיע רבנים, מנהיגים, אלפי מאמינים, סקרנים, עיתונאים - ואולי אפילו משיח אחד, בן דוד.
החישובים המתמטיים וערכים נוספים בעזרתם ניתן להגיע לחישובים ולמידע על התרחשות ואירועי שנת חמה ניתן למצוא גם בתלמוד במסכת עירובין (כ"ו ע"א) ובמסכת ברכות (כ"ט ע"ב).
מידע נוסף ניתן למצוא בקישורים הבאים:
באתר חב"ד
באתר "ישיבה"
באתר "ויקיפדיה"
באתר ערוץ 7
תגיות: אירוע בריאה זריחה כותל מסורת משאלה ניסן פסח שמש תפילה